  Виталий Пронин Удмуртиысь искусство удысысь дано ужась В. Митрофанов.Россиысь искусство удысысь дано ужасьлы, «Ингур» капеллаен кивалтӥсьлы Валерий Митрофановлы 31-тӥ южтолэзе 70 арес тырмиз. Шаркан ёросысь Быгыпочинка гуртын вордскем пияш ноку но ӧз малпа, быдэ вуыса, улонэз крезьгурен герӟаськоз шуыса. - Пичи дыръям тракторист луэме потэ вал, - вера Валерий Яковлевич. - Но улон монэ Рита апаелы луыса мукет ӧре, крезьгур дуннее, вуттӥз. Со косэмъя крезьгуръя школаын тодон-валанме будэтӥ, Ижысь крезьгуръя училищее дышетскыны пыри. Собере тодон-валанме будэтӥ Казаньысь консерваториын. Отысь дышетсконме йылпумъяса, бертӥ Иже, ужаны интыяськи «Италмас» ансамбле хормейстере. Собере Валерий Яковлевич «Тюрагай» ансамблен 26 ар ӵоже кивалтћз. Собере сое Культурая министерствое басьто, отысен - обкоме. Совето Союз куашкам бере Валерий Яковлевич интыяське филармоние чеберлыкъя кивалтӥсе. Удмуртлыкез утён но ӝутон бордын но со мыло-кыдо тырше: 12 ар «Удмурт Кенешлэн» вице-президентэз луыса ужаз. Валерий Митрофанов Удмурт Республикаысь Крезьгуръя обществоен кивалтэ. 19 ар визьнода ини «Ингур» ансамбльысь пиосты. Туннэ «Ингур» йыг-йыг пыд йылаз сылэ, Россилэн котькуд сэрегъёсаз сямен аслэсьтыз быгатонлыксэ возьматъя, пӧртэм кунъёсы вуылэ. Валерий Яковлевич элькунысьтымы «Мужское певческое братство» фестивалез кылдытӥз. Валерий Яковлевичлэн юбилеезлы сӥзьыса, Удмурт кун филармониын 2-тӥ оштолэзе 14.00 часын «Ингур» капеллалэн концертэз ортчоз. Отчы пыриськозы Ижысь но шаерысьтымы тодмо творческой коллективъёс. 6+ Надежда Митрофанова, кузпалыз: - Ми Валерий Яковлевичен ог-огмылы синмаським, Казаньысь консерваториын дышетскыкумы. Со вал 1974-тӥ арын. Табере ми соин 40 ар ӵош улӥськом ини. Дышетсконмес йылпумъяса, Иже лыктӥмы. Со «Италмас» ансамбле ужаны интыяськиз. Трос ветлоно луиз гастрольёстӥ, доре шер шедьылӥз. Соку со монэ жалялляз, семья тон вылэ кыле, шуылӥз. Ма, али но со монэ жаля. Котыр ласянь зэмос воргорон со. Кыкнамы но крезьгур удысэн выриськом бере, ог-огмес валаськом, керетон-кесяськонъёсты ум тодӥське. Егит дыръямы со дорынгес репетировать карылэ вал, табере Усточиослэн школа-интернатазы бызьыса сямен кошке. Сыӵе со «Ингур» капеллазэ яратэ, отысь пиосты аслаз кадь каре. Валерий Яковлевич аслэсьтыз малпам ужзэ одно лэсьтоз. Со ӟеч атай, ӟеч кузпал, ӟеч дышетӥсь. Инмарлы тау, сыӵе йӧно, визьмо, сабырлы, ӝикыт кузпал кузьмаз шуыса. Выжыосмы пӧртэмесь ке но - мон чуваш ныл, со удмурт пи - ог-огмес њеч валаськом. Нылпиосмы кыкназы ик туж творческоесь, пичи дыръязы крезьгуръя школаез пырпотӥзы. Со сяна, нылмы туж чебер суреда. Валентин Тубылов, «Удмурт Кенеш» огазеяськонлэн азьвыл кивалтӥсез: - Валерий Митрофанов кема аръёс ӵоже «Удмурт Кенешлэн» вице-президентэз луыса ужаз. Валерий Яковлевич культура удысэз нуиз. Солэн котьку аслаз малпанъёсыз вал, соосъя ик ужалляз но. Мар ке сярысь кенешид-вераськид ке, одно ик йылаз-пумаз вуттоз, сётэм кылзэ быдэстоз. Котьмар ласянь оскымон адями. Исполкомын эскероно ужпумъёсты но со ик дасялляз. Со али но ӟеч кусып возе но пыриське «Удмурт Кенешлэн» ужаз, быгатэмезъя юрттӥське, ужрадъёсы вутскылэ. Шӧдӥське, удмуртлык солэн сюлэмаз пичиысен мур-мур пыӵамын. Нина Таланова, Удмурт кун филармонилэн азьвыл кивалтӥсез: - Валерий Яковлевич крезьгуро искусствоысь котькыӵе жанрез ӟеч вала. Ужез яратӥсь, сётэм кылзэ быдэстӥсь. Солэсь культурая министр туж умой луысал. Та интылы дась ни вал. Но басьтӥзы обкоме, улонзэ партиен герӟаз. Со «Италмасын» но, филармониын но, «Тюрагай» калык ансамбльын но, вань сюлэм шунытсэ но тодон-валанзэ сётыса, ужаз. Али нылпиосын кыӵе быгатыса тырше. Яркыт адямилэн ужъёсыз яркыт пишто. Тазалык солы сӥзем потэ, улоназ вань ӟечсэ но умойзэ. Семён Байкузин, «Италмас» ансамбльысь чеберлыкъя кивалтӥсь: - Ми, Усточиослэн школа-интернатазы гуртысь лыктэм пиос, синтэм коӵышпиос кадесь вал. Номыре ум тодӥське, нокинэ ум тодмаське. «Ингур» капеллаын кырӟаны кутскыса, воксё бурдъяським. Милем, 10-11 аресъем пиослы, Валерий Яковлевич атайёсмес воштӥз. Ми понна сюлмаськылӥз, нуналды умой-а ортчиз, кӧтты уг сюма-а, пыдъёсты уг кынмо-а шуыса, ялан юалляськылӥз. Отын ик милемын со быдэ вуэм воргоронъёсын кадь вераськиз. Нош кытчы но со милемыз ӧз вутты, дуннеез адӟытӥз. Ми, солэн бурд улысьтыз потэмъёс, ваньмы ик тау кариськом, улоназ вань ӟечсэ но умойзэ, юн тазалык сӥзиськом, со дорын дышетским шуыса, данъяськиськом. Ми дышетӥсьмылэсь али ке но котыр ласянь адӟем кариськом, со кадь луыны тыршиськом. Валерий Яковлевич сярысь мадьыны ӟеч кылъёс уз тырме. Одӥг кылын вераса, со зэмос Адями но Дышетӥсь. Али кадь ик егит но пинал мылкыдо мед улоз, выль малпанъёсызлэсь медаз куштӥськы. Валерий Яковлевич дорын дышетскеме дырысен 10 ар ортчиз ини. Табере мон солэн пытьыез кузя вамыштӥсько - «Италмас» ансамбльлэн чеберлыкъя кивалтӥсез луисько. Любовь Тихонова Теги: даноадямиос котыреслыдпус очерк  